
REPUBLIKA HRVATSKA
VARAŽDINSKA ŽUPANIJA
Općina Sveti Đurđ
Općinsko vijeće

KLASA: 311-01/26-01/2
URBROJ: 2186-21-02-26-1
Sveti Đurđ, 11. kolovoza 2026.


Na temelju odredbi članka 11. Zakona o poticanju mjera malog gospodarstva („Narodne novine“ broj 29/02., 63/07., 53/12., 56/13., 121/16.) te članka 22. Statuta Općine Sveti Đurđ („Službeni vjesnik Varaždinske županije“ broj 30/21. i 18/23.), Općinsko vijeće Općine Sveti Đurđ na 9. sjednici održanoj 11.8.2026. donosi sljedeću
ODLUKU 
o izmjenama i dopunama Programa mjera poticanja razvoja poduzetništva 
na području Općine Sveti Đurđ

Članak 1.
Ovom Odlukom mijenja se članak 3. Programa mjera poticanja razvoja poduzetništva na području Općine Sveti Đurđ („Službeni vjesnik Varaždinske županije“ broj 70/25.) na način da isti sada glasi:
„Članak 3.
(1) Korisnici potpora iz ovog Programa mogu biti mikro, mali i srednji subjekti, trgovačka društva i obrti, neovisni u svom poslovanju sukladno Zakonu o poticanju razvoja malog gospodarstva („Narodne novine“, broj 29/02., 63/07., 53/12., 56/13. i 121/16.), koji:
- imaju registrirano sjedište na području Općine Sveti Đurđ, a obrti, odnosno vlasnici obrta i samostalnih djelatnosti imaju sjedište i prebivalište na području Općine Sveti Đurđ,
- u cijelosti su u privatnom vlasništvu,
- nemaju evidentirano dugovanje prema Općini Sveti Đurđ.
(2) Korisnici potpora prema ovom Programu ne mogu biti obiteljska poljoprivredna gospodarstva (OPG-ovi).“

Članak 2.
Mijenja se članak 8. na način da isti sada glasi:
„Članak 8.
(1) Korisnik je obvezan dodijeljena sredstva koristiti isključivo za realizaciju Mjere za koju su sredstva dodijeljena. 
(2) U tijeku godine u kojoj je raspisan javni poziv, korisnik ima pravo podnijeti zahtjev za samo jednu potporu. 
(3) Isti korisnik može ostvariti pravo na potporu po svim mjerama iz ovog Programa najviše jednom u razdoblju od tri (3) godine.“
(4) Korisnik potpore dužan je omogućiti davatelju potpore kontrolu namjenskog utroška dobivenih sredstava. 
(5) Stručnu i administrativnu kontrolu dodjele potpora provodi Jedinstveni upravi odjel. 
(6) Ukoliko je korisnik potpore priložio neistinitu dokumentaciju, korisnik potpore isplaćena sredstva mora vratiti u proračun Općine Sveti Đurđ u roku od 15 (petnaest) dana od dana zaprimanja pisane obavijesti Općine Sveti Đurđ o obvezi povrata isplaćenih sredstava potpore.
Članak 3.
Ostale odredbe Programa koje nisu u suprotnosti s odredbama ove Odluke ostaju na snazi.
Članak 4.
Ova Odluka stupa na snagu osmog dana od dana objave u „Službenom vjesniku Varaždinske županije“. 

